b'\n_START_ARTICLE_\nFigurteater\n_START_PARAGRAPH_\nFigurteater er en scenekunstart som kan omfatte dukketeater, skyggespill og andre former for scenekunst. Benevnelsen figurteater ble tatt i bruk p\xc3\xa5 norsk etter inspirasjon fra tysk, foranlediget av at stadig flere scenekunstut\xc3\xb8vere benyttet andre objekter enn dukker i sine forestillinger, og dermed ans\xc3\xa5 at begrepet dukketeater ble for snevert.\n_START_SECTION_\nBegrepet \xc2\xabfigurteater\xc2\xbb\n_START_PARAGRAPH_\n\xc3\x98sterrikeren Richard Teschner (1879-1948), som var utdannet i Praha, oppdaget p\xc3\xa5 en reise i Nederland i 1911 javanesiske stavdukker (wayang golek) som var blitt importert av hollendske kj\xc3\xb8pmenn og kolonialister. Tilbake i Wien etablerte han et teater som han kalte Figuren Spiegel ("figurspeil"), med dukker inspirert av stavdukkene fra Java. Teschners dukketeater \xc3\xb8vet sterk innflytelse p\xc3\xa5 andre dukketeaterkunstnere i Vesten, og stavdukker ble ogs\xc3\xa5 sv\xc3\xa6rt popul\xc3\xa6re b\xc3\xa5de i USA og Europa. Det tyske begrepet \xc2\xabFigurentheater\xc2\xbb har senere dannet forelegg for etableringen av det norske figurteater._NEWLINE__NEWLINE_Dr.phil. Anne Helgesen definerer begrepet slik:_NEWLINE_\xc2\xabI Norge har man siden begynnelsen av 1990-tallet fors\xc3\xb8kt \xc3\xa5 gi kunstarten navnet figurteater. Begrepet figurteater inkluderer alt som tidligere gikk under navnet dukketeater, men det omfatter ogs\xc3\xa5 teater med objekter, med animert scenografi, materialteater og skyggeteater \xe2\x80\x93 kort sagt teater der en eller flere spillere gir gjenstander liv ved \xc3\xa5 manipulere dem.\xc2\xbb_NEWLINE_Dr.phil. Mona Wiig siterer i sin doktoravhandling Jaroslav Etlik, som gir f\xc3\xb8lgende definisjon:_NEWLINE_\xc2\xabWhenever the actor; through his play, endows any object onstage in such a way that the viewer perceives all the movement and behaviour of that object as an expression of the inner life of the image evoked in the mind of the viewer by the object, then the viewer\'s consciousness identifies that object as a puppet. From this point of view, any three-dimensional entity in the playing area can become a puppet (a prop, a light, a shadow, any object, simply anything), provided it fulfills the above condition of the movement mediated by the actor (an thus not its own movement) that refers to inner consciousness an to visible signs of inner life.\xc2\xbb_NEWLINE_I stortingsmeldingen Bak kulissene brukes en lite dekkende definisjon: \xc2\xabFigurteater er teater med dukker eller levende skuespillere.\xc2\xbb Dette er \xc3\xa5penbart en for snever definisjon.\n_START_SECTION_\nOrganisasjon for figurteater\n_START_PARAGRAPH_\nDen internasjonale organisasjonen Union Internationale de la Marionnette (UNIMA) ble opprettet i 1929 for \xc3\xa5 samle dukketeaterkunstnere over hele verden. Dette var f\xc3\xb8r det utvidede begrepet \xc2\xabfigurteater\xc2\xbb ble lansert. Per 2018 er UNIMA blitt den internasjonale hovedorganisasjonen for alle figurteaterut\xc3\xb8vere, med underavdelinger over hele verden._NEWLINE_Mange norske figurteatre og figurteaterkunstnere er i dag tilsluttet UNIMA Norge, en organisasjon som arbeider for \xc3\xa5 fremme figurteater som scenekunstart, samt som pedagogisk og terapeutisk virkemiddel.'